Luettelo televisiosarjan Buffy, vampyyrintappaja jaksoista
Jaksot > Neljäs tuotantokausi (1999–2000)

| № | # | Esityspäivä Yhdysvalloissa | Englanninkielinen nimi | Suomenkielinen nimi | Ohjaaja | Kirjoittaja |
| --- | --- | --- | --- | --- | --- | --- |
| 57 | 1 | 5. lokakuuta 1999 | The Freshman | Keltanokka | Joss Whedon | Joss Whedon |
Buffy, Willow ja Oz aloittavat opintonsa Sunnydalen yliopistossa ja Buffylla on jälleen vaikeuksia sopeutua. Yliopistolla he tutustuvat muun muassa opiskelija Riley Finniin ja psykologian professori Maggie Walshiin. Valvojan työstä erotettu Giles ottaa rennosti ja viettää aikaa rakastajattarensa kanssa. Xander palaa matkoiltaan Sunnydaleen. Kampuksen vampyyrijengi aiheuttaa tappajalle päänvaivaa.

| 58 | 2 | 12. lokakuuta 1999 | Living Conditions | Ärsyttävä kämppäkaveri | David Grossman | Marti Noxon |
Buffyn huonetoveri Cathy raivostuttaa tyttöä omalaatuisuudellaan ja tiukoilla säännöillään. Partioidessaan Buffy joutuu tappeluun demonin kanssa, mutta ei onnistu tappamaan sitä. Seuraavana yönä Buffy ja Cathy näkevät molemmat samaa unta kummallisesta rituaalista. Buffy alkaa epäillä Cathyn olevan demoni, mikä saa Scooby Gangin huolestumaan hänen mielenterveydestään.

| 59 | 3 | 19. lokakuuta 1999 | The Harsh Light of Day | Ärsyttävä päivänsäde | James A. Contner | Jane Espenson |
Buffy lämmittelee suurin toivein suhdetta yliopistotoveriinsa Parkeriin ja päätyy harrastamaan seksiä tämän kanssa. Vampyyriksi muuttunut Harmony palaa Sunnydaleen uuden poikaystävänsä kanssa. Poikaystävä paljastuu Scooby Gangin vanhaksi tutuksi, vampyyri Spikeksi, joka on palannut kaupunkiin etsimään Amarran kiveä. Anya ei ole saada Xanderia mielestään ja haluaisi maata hänen kanssaan.

| 60 | 4 | 26. lokakuuta 1999 | Fear, Itself | Pelon kokokuva | Tucker Gates | David Fury |
Yliopistolla järjestetään Halloween-juhlat. Epäonnistunut suhde Parkerin kanssa vaivaa Buffya, eikä häntä haluta juhlia, mutta Scooby Gangin kannustama hän suostuu lähtemään juhliin. Opiskelijoiden järjestämässä Kauhujen talossa ei kaikki ole kohdallaan, sillä siellä pelot vaikuttavat muuttuvan todeksi. Sissipukuisia miehiä hiippailee yliopiston alueella.

| 61 | 5 | 2. marraskuuta 1999 | Beer Bad | Kaljasieppo | David Solomon | Tracey Forbes |
Xander saa töitä yliopiston baarista. Parker masentaa yhä Buffya ja tämä hukuttaakin surujaan baarissa uusien juomatovereidensa kanssa. Baarin oluella on outoja sivuvaikutuksia ja se saa juojansa taantumaan luolamiesten tasolle. Myös Buffy tovereineen alkaa käyttäytyä alkukantaisesti. Willow läksyttää Parkeria Buffyn huonosta kohtelusta.

| 62 | 6 | 9. marraskuuta 1999 | Wild at Heart | Piilevä peto | David Grossman | Marti Noxon |
Oz tuntee mystistä vetoa Veruca-nimiseen laulajaan. Yöllä häkistään karannut ihmissusi-Oz kohtaa toisen ihmissuden ja sudet ajautuvat tappeluun. Aamulla ihmissusi paljastuu Verucaksi, joka selittää ettei halua hillitä sisällä olevaa suttaan lukitsemalla itseään häkkiin. Oz hämmästelee Verucan huoletonta asennetta. Sissit kaappaavat Spiken.

| 63 | 7 | 16. marraskuuta 1999 | The Initiative | Aloite | James A. Contner | Doug Petrie |
Spike viedään valtion salaisen tutkimusryhmän, demoneja tutkivan ja eliminoivan Aloitteen maanalaiseen tukikohtaan. Vampyyri olettaa Buffyn olevan Aloitteen takana, mutta todellisuudessa Aloitteen johdossa on professori Walsh. Samaan aikaan salaa Aloitteen sissinä työskentelevä Riley tajuaa ihastuneensa Buffyyn. Spiken päähän asennetaan siru, joka estää häntä vahingoittamasta ihmisiä.

| 64 | 8 | 23. marraskuuta 1999 | Pangs | Lemmentuskia | Michael Lange | Jane Espenson |
Xander on saanut töitä uuden kulttuuritalon rakennustyömaalta. Kesken työmaan avajaisseremonioiden Xander tipahtaa maan läpi vanhaan kirkkoon, mikä Scooby Gangin tietämättä herättää muinaisen intiaanihengen. Buffy haluaa viettää täydellisen kiitospäivän ja on lupautunut kokkaamaan. Aloitteesta paennut ja nälissään oleva Spike etsii itselleen turvapaikkaa. Kaupunkiin palannut Angel vakoilee Buffya.

| 65 | 9 | 30. marraskuuta 1999 | Something Blue | Syrjähyppy | Nick Marck | Tracey Forbes |
Buffyn ja Rileyn suhde kehittyy ja nämä suunnittelevat yhteistä eväsretkeä. Retken pilaa Willow, joka on surkeana Ozin lähdön takia. Willow tekee taian lievittääkseen suruaan, mutta taika epäonnistuu. Pieleen mennyt taika saa kuitenkin Willown sanat käymään toteen, minkä seurauksena Giles sokeutuu, Xander alkaa vetää puoleensa demoneja, sekä Scooby Gangin vangitsema Spike ja Buffy rakastuvat.

| 66 | 10 | 14. joulukuuta 1999 | Hush | Vaiteliasta väkeä | Joss Whedon | Joss Whedon |
Yliopiston wiccakokouksessa Willow tutustuu ujoon noitatyttö Taraan ja Giles saa vieraan Englannista. Koko Sunnydalen väestö menettää puhekykynsä, kun ääniä varastavat demonit Herrasmiehet saapuvat kaupunkiin. Buffy ja Riley saavat tietää totuuden toistensa taustoista, kun he ovat pakotettuja taistelemaan yhdessä Herrasmiehiä vastaan. Myös Willow ja Tara yhdistävät voimansa demoneja vastaan.

| 67 | 11 | 18. tammikuuta 2000 | Doomed | Tuomittu | James A. Contner | Marti Noxon, David Fury & Jane Espenson |
Buffy ja Riley setvivät suhdettaan paljastusten jälkeen. Buffy haluaisi seurustella tavallisen pojan kanssa, eikä ole varma voiko tapailla Aloitteen jäsentä. Maanjäristys vavisuttaa Sunnydalea ja maailma on jälleen vaarassa, kun joukko demoneita yrittää avata helvetinsuun. Scooby Gang, Riley, sekä Spike palaavat Sunnydalen lukion raunioille, estääkseen demonien aikeet. Spike tajuaa voivansa yhä satuttaa toisia demoneita.

| 68 | 12 | 25. tammikuuta 2000 | A New Man | Viinan kirous | Michael Gershman | Jane Espenson |
Giles tuntee ulkopuolisuutta Buffyn syntymäpäiväjuhlissa ja masentuu entisestään, kun kuulee professori Walshin valittavan Buffyn isähahmon puutetta. Metsästäessään demonia hautausmaalla, Giles tapaa jälleen vanhan ystävänsä Ethan Raynen, jonka kanssa hän lähtee baariin. Baarissa Giles valittaa Ethanille elämästään ja Ethan vitsailee myrkyttäneensä Gilesin juoman. Aamulla Giles herää demonina.

| 69 | 13 | 8. helmikuuta 2000 | The I in Team | Huippuyksilö | James A. Contner | David Fury |
Buffy otetaan mukaan Aloitteen toimintaan ja partiojoukkoihin. Tämä ei erityisemmin ilahduta professori Walshia, joka pelkää Buffyn pääsevän perille salaisuuksistaan. Willow on huolestunut siitä, ettei Scooby Gang enää vietä aikaa yhdessä. Aloite jahtaa jälleen Spikea, joka etsiytyy turvaan Gilesin luo. Professori Walsh antaa Buffylle tehtävän, josta tämän ei ole määrä selviytyä.

| 70 | 14 | 15. helmikuuta 2000 | Goodbye Iowa | Hyvästi Iowa | David Solomon | Marti Noxon |
Riley järkyttyy kuullessaan professori Walshin yrittäneen tapattaa Buffyn. Walshin oma kuolema ajaa Aloitteen sekasorron valtaan ja hänen kokoamansa Adam-hirviö pakenee sen tiloista ulkomaailmaan. Walshilta salaa lääkkeitä saanut Riley on sekavassa tilassa ja Buffy ja Xander soluttautuvat Aloitteen tiloihin, saadakseen selville mikä häntä vaivaa. Willow ja Tara tekevät taikoja yhdessä.

| 71 | 15 | 22. helmikuuta 2000 | This Year's Girl | Tämän vuoden tyttö | Michael Gershman | Doug Petrie |
Vampyyrintappaja Faith herää miltei vuoden mittaisesta koomastaan ja saa huomata Buffyn kukistaneen pormestarin. Hän päättää kostaa Buffylle ja Scooby Gangille. Buffy on huolestunut Rileysta, joka on hoidettava Aloitteen tiloissa. Kun uutiset Faithista saavuttavat Scooby Gangin, alkavat he etsiä tyttöä. Faith saa lahjan edesmenneeltä pormestarilta ja ottaa vangiksi Joycen.

| 72 | 16 | 29. helmikuuta 2000 | Who Are You | Kuka sinä olet | Joss Whedon | Joss Whedon |
Faith ja Buffy ovat vaihtaneet kehoja. "Faith" pidätetään tämän vastusteluista huolimatta ja "Buffy" jää nauttimaan vapaudestaan. Faith ottaa ilon irti Buffyn ruumiista ja muun muassa harrastaa seksiä tietämättömän Rileyn kanssa. Tara alkaa epäillä, ettei kaikki ole kohdallaan "Buffyn" suhteen ja kertoo epäilyistään Willowlle. Samaan aikaan Buffy Faithin ruumiissa on joutunut valvojien neuvoston käsiin.

| 73 | 17 | 4. huhtikuuta 2000 | Superstar | Supertähti | David Grossman | Jane Espenson |
Ennen niin huomaamattomasta Jonathanista on yhtäkkiä tullut suuri tähti, jota myös Scooby Gang ihailee ja jolta he etsivät apua kiperiin tilanteisiin. Sunnydalea terrorisoi outo demoni, jota vastaan Jonathan kuitenkin on haluton taistelemaan. Buffy käy epäluuloiseksi ja alkaa epäillä, että Jonathan ei olekaan sitä miltä näyttää. Buffy ja Riley yrittävät selvitellä välejään, Rileyn maattua Faithin kanssa.

| 74 | 18 | 25. huhtikuuta 2000 | Where The Wild Things Are | Kyltymätön rakkaus | David Solomon | Tracey Forbes |
Buffyn ja Rileyn suhteessa on jälleen kaikki hyvin ja pari juhlistaa sitä harrastamalla runsaasti seksiä. Scooby Gangille selviää, että Adam kokoaa seuraajia. Rileyn asuntolassa järjestetään juhlat, joihin Scooby Gang ottaa osaa. Buffy ja Riley viettävät jälleen aikaa kahden makuuhuoneessaan, mikä herättää asuntolan pahanilkiset henget. Scooby Gangin tehtäväksi jää pelastaa rakastavaiset.

| 75 | 19 | 2. toukokuuta 2000 | New Moon Rising | Kuutamolla | James A. Contner | Marti Noxon |
Willown entinen poikaystävä, ihmissusi Oz palaa Sunnydaleen. Hänellä on Willowlle iloisia uutisia: hän on oppinut hillitsemään sisäisen sutensa. Willow on hämmentynyt pojan paluusta ja tunnustaa Buffylle rakastuneensa Taraan. Willown tuoksu Taran yllä saa Ozin menettämään itsehillintänsä ja muuttumaan ihmissudeksi. Hän yrittää hyökätä Taran kimppuun, mutta tulee Aloitteen sotilaiden vangitsemaksi.

| 76 | 20 | 9. toukokuuta 2000 | The Yoko Factor | Vaarallista elämää | David Grossman | Doug Petrie |
Sirunsa poistoa innolla odottava Spike, on liittoutunut Adamin kanssa ja saa tältä tehtäväkseen rikkoa Scooby Gangin välit. Buffy on matkustanut Los Angelesiin tapaamaan Angelia. Hän palaa Sunnydaleen Angel perässään seuraten. Angel ja mustasukkainen Riley joutuvat tappeluun. Willow kertoo Scooby Gangille suhteestaan Taraan. Spike lietsoo riitoja Scooby Gangin jäsenten välillä.

| 77 | 21 | 16. toukokuuta 2000 | Primeval | Alkusumu | James A. Contner | David Fury |
Buffy etsii Rileyta, joka on Adamin luona. Rileyn rinnassa olevan sirun avulla Adam kykenee kontrolloimaan häntä. Buffy tajuaa Spiken juonen ja Scooby Gang korjaa välinsä. Yhdessä he lähtevät Aloitteeseen pelastamaan Rileyn ja tuhoamaan Adamin. Päihittääkseen Adamin Buffy, Willow, Xander ja Giles suorittavat monimutkaisen rituaalin, joka yhdistää heidän voimansa Buffyyn.

| 78 | 22 | 23. toukokuuta 2000 | Restless | Levottomat | Joss Whedon | Joss Whedon |
Buffy on päihittänyt Adamin, ja Aloite lakkautettu. Buffy, Willow, Xander ja Giles päättävät levähtää Summersien talolla elokuvaa katsellen, mutta vaipuvat kaikki pian uneen. Heidän suorittamansa yhdistymisrituaali on kuitenkin suututtanut alkukantaisen Ensimmäisen tappajan, joka alkaa vainota heitä läpi unimaailman. Unessa Buffy tapaa Taran, joka muistuttaa tyttöä palaamaan ennen aamunkoittoa (engl. Dawn).